Presentat el I Pla Estratègic Zonal de Serveis Socials
03 d’abril 2023

![](/media/uhald2h0/img_6377_c.jpg?width=850&height=561.8806306306307)

Hui s'ha presentat el I Pla Estratègic Zonal amb l'objectiu de consolidar un sistema de qualitat, eficiència i innovació, accessible i davall un enfocament ètic en el qual el centre d'actuació és l'atenció a la ciutadania coordinada amb tots els agents implicats. Este pla ha sigut impulsat per la Regidoria de Serveis Socials i dissenyat sobre la base d'una metodologia mixta i participativa en la qual també han participat diversos col·lectius socials i entitats representatives de la ciutadania.

El regidor de Serveis Socials, Alejandro Sotoca, ha mostrat la seua satisfacció davant el treball desenvolupat pel departament: **«En estos últims anys, els Serveis Socials de l'Ajuntament de Sagunt han sigut un referent autonòmic i nacional. Bona prova d'això és que la Generalitat ens ha anomenat per a ensenyar les bones pràctiques del nostre ajuntament en diferents localitats».** Per la seua banda, l'alcalde de Sagunt, Darío Moreno, ha subratllat que en esta legislatura el pressupost en esta àrea s'ha incrementat en 1,3 milions d'euros i ha agraït la implicació de les associacions: **«Som conscients que el departament de Serveis Socials és la punta de llança de tota una xarxa social que existix en el nostre municipi i que es conforma també per totes les entitats que són clau en l'increment del benestar de la ciutadania».**

**![](/media/jaob1xgc/img_6360_c.jpg?width=850&height=561.8806306306307)**

El I Pla Estratègic Zonal és una iniciativa en la qual es definixen sis línies estratègiques d'actuació per al període comprés entre 2023 i 2026: gestió i organització interna del departament de Serveis Socials, atenció de persones en situació de vulnerabilitat, promoció de l'autonomia personal per a persones majors i amb diversitat funcional, accés a l'habitatge, intervenció comunitària, així com la comunicació i difusió social del programa. La cap de secció del departament de Serveis Socials, ha explicat les estratègies a implementar en cadascuna d'estes àrees d'actuació.

El supervisor del departament nº 4 del Camp de Morvedre de la Conselleria d’Igualtat i Polítiques Inclusives, Pere Garrigós, ha destacat la bona faena de la Regidoria de Serveis Socials: **«Moltes vegades la voràgine d'intervencions urgents que viuen els equips de Serveis Socials fa difícil donar-se temps per a reflexionar de manera participativa amb tots els agents que intervenen en el municipi per a conéixer, diagnosticar necessitats i planificar objectius i accions de millora que repercutisquen en un millor servei a la ciutadania. En aquest sentit vull agrair a l'Ajuntament de Sagunt el treball realitzat i liderat pel departament de Serveis Socials».**

El programa s'ha elaborat sobre la base d'un diagnòstic de la situació social de Sagunt i a un mapa de processos en el qual s'establixen els processos estratègics, els processos operatius i els processos de suport de l'àrea de Serveis Socials. Així mateix, el I Pla Estratègic Zonal està obert a la seua avaluació contínua, així com al plantejament de revisions i possibles adaptacions.

![](/media/324p0eij/img_6381_c.jpg?width=850&height=561.8806306306307)

*   [](http://www.facebook.com/sharer.php?u=https://aytosagunto.es/va/actualitat/presentat-el-i-pla-estrategic-zonal-de-serveis-socials/ "Facebook")
*   [](http://twitter.com/share?url=https://aytosagunto.es/va/actualitat/presentat-el-i-pla-estrategic-zonal-de-serveis-socials/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/presentat-el-i-pla-estrategic-zonal-de-serveis-socials/ "Linked In")
*   [](mailto:?body=https://aytosagunto.es/va/actualitat/presentat-el-i-pla-estrategic-zonal-de-serveis-socials/)